Un accident rutier a avut loc, în noaptea de marți spre miercuri, la o intersecție între localitățile Scânteiești si Cuca din județul Galați. O femeie a rămas încarcerată, iar patru bărbați au suferit traumatisme cranio-faciale.
"Pompierii gălățeni au fost solicitați să intervină puțin după miezul nopții la un accident rutier în care a fost implicat un autoturism, la intersecția dintre DN 24 D si DJ 261 A, între localitățile Scânteiești si Cuca", anunță ISU Galați, conform Mediafax.
La fața locului, echipajele operative din cadrul Detașamentului de pompieri Galati au intervenit cu o autospecială de stingere, o descarcerare grea, un echipaj SMURD, o ambulanță si un echipaj ATPVM.
"În urma evenimentului, au rezultat cinci victime, o femeie incarcerata și patru bărbați, cu traumatisme cranio-faciale, la membrele superioare și inferioare. Cele cinci victime de cod galben, au fost transportate la spital", se arată în comunicat.
Concomitent au fost asigurate și măsurile de prevenire și stingere a incendiilor.